हैदराबाद के खिलाफ इंग्लैंड की धमाकेदार जीत  
इंग्लैंड ने अपने युवा खिलाड़ियों के दमदार प्रदर्शन से दूसरे अभ्यास क्रिकेट मैच में हैदराबाद एकादश को 253 रन से करारी शिकस्त दी।
इंग्लैंड ने भारत के खिलाफ एकदिवसीय श्रृंखला से पहले अपने युवा खिलाड़ियों के दमदार प्रदर्शन से दूसरे अभ्यास क्रिकेट मैच में हैदराबाद एकादश को 253 रन से करारी शिकस्त दी।   युवा बल्लेबाज जानी बेयरस्टॉ के 53 गेंद पर छह चौकों और आठ छक्कों की मदद से नाबाद 104 रन बनाए जबकि शीर्ष क्रम के बल्लेबाजों ने भी उम्दा अर्द्धशतकीय पारियां खेली जिससे इंग्लैंड ने पहले बल्लेबाजी करते हुए चार विकेट पर 367 रन का विशाल स्कोर खड़ा किया। इसके बाद 21 वर्षीय लेग स्पिनर स्काट ब्राथविक और 22 वर्षीय तेज गेंदबाज स्टुअर्ट मीकर की लाजवाब गेंदबाजी से इंग्लैंड ने हैदराबाद एकादश को 35.3 ओवर में 114 रन पर ढेर कर दिया। ब्राथविक ने 31 रन देकर पांच जबकि मीकर ने 30 रन देकर तीन विकेट लिए।  भारत के खिलाफ 14 अक्टूबर से शुरू होने वाली पांच एकदिवसीय मैचों की श्रृंखला से पहले इंग्लैंड के क्रिकेटरों ने यहां की परिस्थितियों से तालमेल बिठाने का अच्छा परिचय दिया।   इंग्लैंड ने टॉस जीतकर पहले बल्लेबाजी का फैसला किया। कप्तान एलिस्टेयर कुक (85) और विकेटकीपर बल्लेबाज क्रेग कीसवेटर (71) ने पहले विकेट के लिए 159 रन की साझेदारी करके टीम को अच्छी शुरुआत दिलाई। इसके बाद जोनाथन ट्राट ने भी 68 गेंद पर 74 रन की पारी खेलकर फार्म में वापसी की। उन्होंने बेयरस्टॉ के साथ चौथे विकेट के लिए केवल 95 गेंद पर 143 रन की साझेदारी की।